Naisurheilijoita koskevassa uutisoinnissa on tapahtunut merkittävä muutos tasa-arvoisempaan suuntaan
12.04.2017 klo 11:52
Tuore tutkimus paljastaa, että naisurheilijoiden vähättely ja ulkonäön kuvailu ovat vähentyneet mediassa.
Annu Kaivosaaren väitöstutkimuksessa näkyy huikea muutos naisurheilijoita koskevassa uutisoinnissa.
Aiemmin naisurheilijoiden vähättely ja ulkonäön kuvailu olivat osa uutisointia.
Kaivosaari toivoo, että tasa-arvo leviää entistä laajemmin myös urheilun kentille ja kabinetteihin.
Naisurheilijat voidaan kuvata mediassa tänä päivänä tasa-arvoisina, ammattimaisesti valmentautuvina urheilusankareina.
Näin toteaa Annu Kaivosaari väitöstutkimuksessaan.
Jyväskylän yliopiston tiedotteessa todetaan Kaivosaaren rakentavan tulkinnoillaan uudenlaista käsitystä naisurheilun uutisoinnista. Kaivosaari tutki väitöskirjassaan naishiihtäjien uutisointia ja siinä tapahtuneita muutoksia Urheilulehden teksteissä vuosien 1905-2010 välisenä aikana.
Viime vuosituhannen alkupuolella naishiihtäjiä saatettiin pitää varsin koomisina ilmestyksinä.
Vain hiihtäjät itse tytöttelevät
Nykyään uutisoinnissa korostuvat Kaivosaren mukaan naishiihtäjien yksilöllisyys ja yksityiselämä.
Yhä yleisempiä ovat Kaivosaaren mukaan ajoittain jopa sankarikuvaa välittävät kuvaukset naishiihtäjistä.
Aiempien tutkimusten mukaan naisurheilijoista kertovassa uutisoinnista on ollut mukana vahvasti ulkonäön kuvailua ja suoritusten vähättelyä. Kaivosaaren tutkimuksen mukaan nämä ovat viime vuosina kadonneet.
Myöskään niin sanottua ”tytöttelyä” ei ollut havaittavissa enää 2000-luvun kirjoituksissa muuten kuin naishiihtäjien itsensä esittämissä suorissa lainauksissa.
Eräs sukupuoleen liittyvä tekijä on säilyttänyt näkyvyyden uutisoinnissa.
- Urheileva äiti ja hänen arjen ratkaisunsa kiinnostavat, Kaivosaari toteaa.
Voitokkaat hiihtäjät Pirkko Korkee ja Siiri Rantanen kuvattiin yhdessä vuonna 1959. AP
Tasa-arvoa myös kabinetteihin
Naisurheilijoiden äitiyden esiin nostaminen mediassa on Kaivosaaren mukaan ymmärrettävää.
Lapsen saaminen vaikuttaa urheilevan naisen ammatin harjoittamiseen täysin eri tavoin kuin urheilevan miehen tai muita ammattiryhmiä edustavan naisen.
Tutkimustulostensa myötä Kaivosaari haluaa tuoda esiin urheilun piirissä tapahtunutta sukupuolten tasa-arvoistumista.
- Tämän kaltaisten, positiivista näkymää rakentavien tutkimustulosten tarkastelun myötä tasa-arvokehitystä voitaisiin kenties saada leviämään entisestään paitsi urheilumedian piiriin, myös laajemmin urheilun kentille ja kabinetteihin, joissa työnsarkaa monilta osin edelleen riittää, Kaivosaari toteaa.
LitM Annu Kaivosaaren liikunnan yhteiskuntatieteiden väitöskirjan ”Lempeä Lydia - voimakas Björgen - Naishiihtäjien representoinnin muutokset UrheiIulehden teksteissä vuosina 1905-2010” tarkastustilaisuus on perjantaina 21. huhtikuuta Jyväskylässä.